รมว.ท่องเที่ยว ยันเดินหน้าเปิดปท.ตามแผน 1 ต.ค.นี้ ชู 5 จว.รองรับนทท.
รมว.ท่องเที่ยว ยันเดินหน้าเปิดประเทศตามแผน 1 ต.ค.นี้ นำร่องท่องเที่ยว 5 จังหวัด กรุงเทพมหานคร ชลบุรี เพชรบุรี ประจวบคีรีขันธ์ และเชียงใหม่ และจะมีการเปิดอีก 21 จังหวัด ในวันที่ 15 ต.ค. 64 ในส่วนโครงการ "เราเที่ยวด้วยกัน" และโครงการ "ทัวร์เที่ยวไทย" จะประกาศให้มีการดาวน์โหลดได้ในวันที่ 24 ก.ย. 64 และคาดว่าจะสามารถใช้เดินทางได้ในวันที่ 15 ต.ค. 64 เช่นกัน
14 ก.ย. 2564

นายพิพัฒน์ รัชกิจประการ รมว.การท่องเที่ยวและกีฬา ยืนยันเดินหน้าเปิดประเทศในวันที่ 1 ต.ค.2564 ซึ่งจะเปิดให้มีการท่องเที่ยวใน 5 จังหวัด คือ กรุงเทพมหานคร ชลบุรี เพชรบุรี ประจวบคีรีขันธ์ และเชียงใหม่ ซึ่งเป็นไปตามแผนที่เคยประกาศไว้ล่วงหน้า ส่วนจังหวัดที่เหลือจะเดินตามแผนให้เปิดให้ท่องเที่ยวได้ใน 21 จังหวัด ในวันที่ 15 ต.ค. 2564
ขณะที่โครงการ “เราเที่ยวด้วยกัน” และโครงการ “ทัวร์เที่ยวไทย” จะประกาศให้มีการดาวน์โหลดได้ในวันที่ 24 ก.ย. 2564และคาดว่าจะสามารถใช้เดินทางได้ในวันที่ 15 ต.ค. 2564 เช่นกัน จากนั้นจะหารือกับนายกรัฐมนตรีว่าจะเปิดให้มีการท่องเที่ยวในจังหวัดที่เหลือได้อีกเมื่อไหร่
ส่วนอุปสรรคต่อแผนการเปิดประเทศในขณะนี้คือ ตัวเลขการแพร่ระบาดของโรคโควิด-19 ในประเทศ ส่วนเรื่องอื่นๆนั้น กระทรวงการท่องเที่ยวและกีฬา และการท่องเที่ยวแห่งประเทศไทย (ททท.) ได้เตรียมพร้อมไว้เกือบ 100% แล้ว คาดว่า จังหวัดที่เหลือที่จะเปิดให้มีการท่องเที่ยวได้ทันกำหนดในวันที่ 15 ต.ค. 2564
ทั้งนี้ นายพิพัฒน์ กล่าวถึง การระบาดของโรคโควิด-19 ในจังหวัดภูเก็ต ตอนนี้พบผู้ติดเชื้อวันละ 200 กว่าคน ซึ่งมาจากการที่ผู้ว่าราชการจังหวัดภูเก็ตสั่งการให้ตรวจเชิงรุกโดยใช้ชุดตรวจ ATK ในทุกชุมชน ในกลุ่มแรงงานต่างด้าว และกลุ่มแรงงานประมง และคาดว่า ภายในสิ้นเดือนก.ย.นี้ ทุกอย่างจะจบเรียบร้อย ส่วนเตียงสำหรับผู้ป่วยที่มีอาการระดับสีเขียว สีเหลือง สีแดงนั้น ยังมีเหลือว่างอยู่
 
 